Illum jingħata jum frank żejjed għal festi pubbliċi mitlufa
Imtella' Lulju 29, 2020 - Aġġornata 29 Ta' Lulju, 2020 10:22am Illum daħal fis-seħħ uffiċjalment ir-regolament fl-att dwar l-impiegi u r-relazzjonijiet industrijali, li permezz tiegħu kull ħaddiem ingħatawlu tmien sigħat frank oħra bi ħlas, kif kien imħabbar fl-Baġit għall-2020. Is-sigħat addizzjonali ta' frank bi ħlas għandhom jingħataw b'żieda ma' dawk is-sigħat ta' frank bi ħlas li huma diġa provduti, meta btala nazzjonali jew btala pubblika taqa' s-Sibt jew il-Ħadd. Il-Gvern qal li dawn is-sigħat żejda ta' frank m'għandhomx jaqbżu erbgħa u għoxrin siegħa għal kull impjegat. Il-Ministru għall-Impjiegi u r-Relazzjonijiet industrijali, Carmelo Abela, saħaq li l-Gvern jemmen f'ħin ta' kwalità għall-individwi u l-familja, u din hija miżura oħra prattika li se twassal biex il-ħaddiema jkollhom iżjed ħin ta' rilassament. Fakkar ukoll kif bħalissa għaddejjin diskussjonijiet għal aktar flessibilità fuq il-post tax-xogħol u anke ħidma għal-politika nazzjonali dwar it-teleworking li għadu kemm ħabbar il-ġimgħa li għaddiet. Hu semma wkoll kif fil-ġimgħat li għaddew kien hemm żidiet oħra fil-leave din id-darba leave itwal għal dawk involuti fi proċess ta' IVF. Qal li din hija t-tielet sena konsekuttiva li l-Gvern qed irodd lura lill-ħaddiema ġurnata oħra ta' frank.